Madiba in hospitaal opgeneem | Maroela Media
Oudpresident Mandela. Foto: Werner Beukes/SAPA
Oudpresident Nelson Mandela is in ŉ “ernstige maar stabiele” toestand nadat hy Saterdagoggend in die hospitaal opgeneem is weens ŉ longkwaal.
“Omstreeks 1:30 vanoggend het sy toestand agteruit gegaan en hy is in ŉ Pretoriase hospitaal opgeneem,” het Mac Maharaj, woordvoerder van die presidensie, gesê. Maharaj sê dokters doen alles in hulle vermoë om Mandela “beter en gemaklik” te maak. “President Jacob Zuma, namens die regering en die land, wens Madiba ŉ spoedige herstel toe en doen ŉ beroep op die media en die publiek om Madiba en sy familie se privaatheid te respekteer.” Rower wou glo makker skiet | News24
Rower wou glo makker skiet
DRIE mans wat van ’n gewapende rooftog by die K&B-supermark aangekla word, van links Ezekiel Sampi (29), Mereki Ishmael Kgosimere (30) en Charl de Graaff (47), het Vrydag (01/07) ’n borgtogaansoek ingedien. Foto: Charné Kemp
KIMBERLEY. – ’n Staatsgetuie het aan die polisie vertel hy het só kwaad vir een van die vermeende gewapende rowers geword toe hulle die buit van R5 miljoen onder mekaar moes verdeel, dat hy hom wou doodskiet.
Dié voorval het na bewering ure ná ’n rooftog op 16 November 2015 buite die K&B-supermark in Beaconsfield by Olympiastraat 34, Herlear, in Kimberley gebeur.
Twee veiligheidswagte van G4S is vroeër die oggend oorval nadat hulle ’n kitsbank in die supermark met geld volgemaak het.
Só het die ondersoekbeampte, kol. Mathipa Solomon Makgato, Vrydag (01/07) in Ezekiel Sampi (29), Mereki Ishmael Kgosimere (30) en Charl de Graaff (47) se borgtogaansoek getuig.
Die ander verdagtes, Modisaotsile Diseko (38), Jones Mashigo (47), Tabisho Ramabusha (27), Seikanyo Manyama (41), Bongani Nomtsheke (29) en Seth Mthuthuzeli Huhu (29), is in aanhouding.
Die staatsgetuie en gewese sesde verdagte, Molefi George Jingoes (42), is in sy huis in Bloemfontein doodgeskiet, dae nadat hy sy getuieverklaring afgelê het.
Volgens sy verklaring het die bende van 15 rowers uit ’n Noord-Kaapse en ’n Vrystaatse groep bestaan.
Jingoes het vertel die rowers het sakke geld in twee voertuie gelaai. Daarna is sommige van hulle in ’n Quantum-bus opgelaai. Die polisie het vyf vermeende rowers op die toneel in hegtenis geneem.
De Graaff het by sy huis in Herlear glo aangedring dat elke bendelid R20 000 gee sodat onbekende polisielede vir hul samewerking betaal kon word. Dit was toe dat Jingoes ’n rewolwer op De Graaff gerig het.
De Graaff het na bewering ook die Quantum-voertuig besit. Die polisie het later geldsakke met munte in De Graaff se huis gevind. De Graaff is ook ’n beskuldigde in ’n onverwante saak waarin hy van die onwettige handel in ongeslypte diamante verdink word.
Volgens die polisie se inligting het Sampi voorheen by G4S gewerk. Hy moes glo die geldsakke uit die veilig-heidsvoertuig haal, omdat hy die meganismes ken.
Kgosimere, wat voorheen vir G4S in Kimberley gewerk het, is afgedank nadat hy na bewering in Augustus verlede jaar van sy vuurwapen beroof is. Dieselfde vuurwapen is in die rooftog by K&B gebruik.
Kgosimere moes na bewering die veiligheidsvoertuig op die betrokke dag agtervolg en die bewegings aan die bende kommunikeer.
Adv. Quinton Hollander het aangekla. Mvula Khoale, Lee-Anne Sullaphen en Etienne Mathewson het namens hul kliënte aangevoer die staat se saak is swak en steun op die getuienis van die oorledene, wat ook vorige veroordelings gehad het.
Landdros André Williams gaan Woensdag (06/07) uitspraak lewer.